குட்டிப்புரம் பாலம்

குட்டிப்புரம் பாலம் (Kuttippuram bridge) என்பது இந்தியாவின் கேரளத்தின், மலப்புறம் மாவட்டத்தில், தவனூர் - பொன்னானி பகுதியுடன் குட்டிப்புரத்தை இணைக்கும் ஒரு பாலமாகும். திரூர் மற்றும் பொன்னானி வட்டங்கள் பாரதப்புழா ஆற்றில் பிரிக்கப்படுகின்றன. பாரதப்புழா ஆறானது கேரளத்தின் இரண்டாவது நீளமான ஆறாகும். பாலம் இந்த இரண்டு பகுதிகளையும் இணைக்கிறது. இது கோழிக்கோடு - கொச்சி சாலையில் தேசிய நெடுஞ்சாலை 66 இன் ஒரு பகுதியாக உள்ளது. இது பாரதப்புழா ஆற்றின் குறுக்கே கட்டப்பட்ட மிகப் பெரிய மற்றும் பழமையான பாலங்களில் ஒன்றாகும், மேலும் மலபார் பகுதியை பழைய திருவிதாங்கூர்-கொச்சியுடன் சாலை வழியாக இணைப்பதில் இது முக்கியப் பங்கு வகிக்கிறது.

 வரலாறு 
இந்தப் பாலம் கட்டப்படுவதற்கு முன்பு, கோழிக்கோடு மற்றும் கொச்சி ஆகியவை ஷொர்ணூர் வழியாகவே இணைக்கப்பட்டிருந்தன. கோழிக்கோட்டை கொச்சியுடன் இணைக்க தேசிய நெடுஞ்சாலை 66 அமைக்க குட்டிப்புரம் வழியாக பாரதப்புழா ஆற்றின் மீது பாலம் தேவைப்பட்டது. மே 8, 1949 அன்று, அப்போதைய சென்னை மாநிலத்தின் பொதுப்பணித்துறை அமைச்சராக இருந்த எம். பக்தவத்சலம் பாலத்திற்கு அடிக்கல் நாட்டினார். மதராசைச் சேர்ந்த மாடர்ன் ஹவுசிங் கன்ஸ்ட்ரக்சன் அண்ட் பிராப்பர்டீஸ் (எம்எச்சிபி) லிமிடெட் கட்டுமானப் பணிக்காக தேர்வு செய்யப்பட்டது. நவம்பர் 11, 1953 அன்று மதராசு மாநிலத்தின் பொதுப்பணித்துறை அமைச்சராக இருந்த சண்முக ராஜேஸ்வர சேதுபதியால் இந்தப் பாலம் திறந்து வைக்கப்பட்டது. இந்தப் பாலத்தின் முக்கிய கட்டிடக் கலைஞர் பொன்னானியைச் சேர்ந்த கே. வி. அப்துல் அஜீஸ் ஆவார். கட்டுமானத்திற்கு தலைமை பொறியாளராக டபிள்யூ. எச். நம்பியாரும்,  கண்காணிப்பு பொறியாளராக பி. டி.  நாராயணன் நாயரும் இருந்தனர்.

 குட்டிப்புரம் பாலம் 
பிப்ரவரி 21, 1954 அன்று மாத்ருபூமி ஆழ்ச்சப்பதிப்பு இதழில் வெளியான இடச்சேரி கோவிந்தன் நாயரின்  பிரபலமான மலையாளக் கவிதையான குட்டிப்புரம் பாலம், என்ற கவிதை பாரதப்புழா ஆற்றின் நிலையை விவரிக்கிறது.

 மேற்கோள்கள் 

பகுப்பு:கேரளத்தில் உள்ள பாலங்கள்
பகுப்பு:மலப்புறம் மாவட்டம்